Tutu in hospitaal opgeneemAartsbiskop Desmond Tutu Emeritus-aartsbiskop Desmond Tutu (83) is Dinsdag in ŉ Kaapse hospitaal opgeneem vir die behandeling van ŉ voortdurende infeksie. Ds. Mpho Tutu, die emeritus-aartsbiskop se dogter, het in ŉ verklaring wat deur die Desmond & Leah Tutu Legacy-stigting uitgereik is, gesê die familie hoop haar pa sal binne ŉ dag of twee weer tuis wees. Tutu was twee weke gelede gesond toe hy en sy vrou hul 60ste huweliksherdenking gevier het deur hul huweliksbeloftes in die Anglikaanse kerk in Soweto te hernu. Die egpaar het hul hernude beloftes met ŉ soen vir die kameras afgesluit. Die egpaar het vier kinders en sewe kleinkinders.